Man in huis doodgeskiet toe hy gesin probeer beskermArgieffoto ŉ Man in sy 30’s is Woensdagaand in ŉ huis in Edenvale aan die Oos-Rand doodgeskiet toe hy sy gesin teen rowers wou beskerm. Kapt. Jean Olckers, woordvoerder van die Edenvale-polisie, het Donderdag aan Maroela Media gesê ŉ vrou, ook in haar 30’s, het buite die huis in 5de Laan gestaan toe sy omstreeks 20:30 drie verdagtes buite die erf opgemerk het. “Die vrou het hulp ontbied en geskreeu. Die verdagtes het toegang tot die perseel verkry terwyl die man, wat binne die huis was, die verdagtes genader het om die vrou en sy ma, in haar 70’s, te verdedig,” het Olckers gesê. Die man het in ŉ stoeiery met die verdagtes betrokke geraak, waartydens hy en sy ma geskiet is. Die verdagtes het klein besittings gegryp en op die vlug geslaan. Die man is op die toneel dood. Volgens Tebogo Magoro, woordvoerder van Netcare 911, het die man verskeie koeëlwonde opgedoen. “Paramedici het probeer om hom by te bring, maar sy beserings was te erg,” het Magoro gesê. Die man se ma is in albei haar bobene geskiet. Sy is op die toneel gestabiliseer en na ŉ hospitaal geneem vir mediese behandeling. Die polisie ondersoek ŉ saak van huisroof, moord en poging tot moord. Niemand is nog in verband met die voorval in hegtenis geneem nie. “Ons volg alle leidrade op en versoek die publiek om met inligting na vore te kom wat die polisie in hul ondersoek kan bystaan,” het Olckers bygevoeg.